Papež Klemen XI. je - po zmagi nad Turki pri Tekijah dne 5. avgusta 1716 v Bitki pri Petrovaradinu, ki jo je vodil princ Evgen Savojski – razširil praznik Rožnovenske Gospe – ki se še danes praznuje na prvo nedeljo v oktobru ali pa 7. oktobra – na vesoljno Cerkev. Sijajno krščansko zmago so pripisovali priprošnji Device Marije; Zato so na mestu bitke, kjer je prej stala lesena turška mošeja, jezuitje postavili božjepotno katoliško cerkev, ki je še danes obiskana romarska cerkev, ter ima glavno žegnanje prav na 5. avgusta. V spomin na prejšnji namen so postavili na kupolo poleg križa še polmesec: v znamenje, da je to kraj, kjer so častili Boga kristjani in muslimani.